Jah, see on meie ülesanne. Minu meelest tuleb Eestil areneda elukõlblikuks riigiks, kuhu inimesed tahaksid tagasi tulla ja kust nad ei tahaks jäädavalt ära minna. See on elukvaliteet, sallivus. Millegipärast sain ma selle talentide kojukutse  eest nahutada ja ei saa täpselt aru, miks. Enamiku nendest nahutavatest artiklitest kirjutasid inimesed, kes ei ole välismaal elanud. Nende põhisõnum oli: keegi ei tule siia tagasi, sest siin on palgad nii väikesed. Aga siis sain ka ühelt välismaal elavalt inimeselt kirja, kes ütles, et tema tuleks küll, tahaks elada riigis, kus on süüa põdravorsti ja sülti, väiksem sissetulek pole probleem, aga Eestis on kõik nii kurjad, tigedad ja sallimatud. Kui räägite Sten Tamkiviga, siis paar aastat tagasi ütles ta,  et Skype võiks võtta tööle Nokia peainseneri, pole mingisugust probleemi, maksame sama palju. Aga ta ei tule, ka tema perekond ei tule ja mitte palga pärast, vaid elukvaliteedi pärast. Meie rahvusvahelised koolid pole sellised. Ja siin pole salliv õhkkond. Ja meie lennuühendus on ka vilets.